Perussuomalaisten eduskuntaryhmä

Perussuomalaisten eduskuntaryhmä (ps.) on perussuomalaisten kansanedustajien muodostama yhteistyöelin eduskunnassa.

Ryhmän kokoonpano

Vaalikausi 2011–2015

Eduskuntavaaleissa 2011 perussuomalaiset otti Suomen historian toiseksi suurimman vaalivoiton, kun puolueen kannatus nousi 19 %:iin ja se sai itselleen 34 lisäpaikkaa. Soini kutsui vaalivalvojaisissa voittoa "jytkyksi". Perussuomalaisten kansanedustajien määrä kasvoi edellisiin vaaleihin verrattuna viidestä 39 edustajaan ja puolueesta tuli eduskuntaryhmältään kolmanneksi suurin puolue.

Kansanedustaja James Hirvisaari erotettiin eduskuntaryhmästä 17. huhtikuuta 2012, koska hän kieltäytyi erottamasta humoristisen blogin kirjoittanutta avustajaansa. Erottamisen määräaika umpeutui 15. syyskuuta 2012, mutta hän ei palannut enää eduskuntaryhmään. Tämä aiheutti eduskuntaryhmän pienemisen pysyvästi yhdellä.

Vaalikausi 2015–2019
Kevään 2015 eduskuntavaaleissa puolue sai 38 edustajaa, mutta kesäkuussa 2016 ryhmä pieneni yhdellä, kun Maria Tolppanen loikkasi sosialidemokraatteihin.

13. kesäkuuta 2017 eli kaksi päivää vuoden 2017 puoluekokouksen päättymisen jälkeen Perussuomalaisten eduskuntaryhmä jakautui ja pienentyi 15 hengen kokoiseksi, kun 20 kansanedustajaa muodosti eduskuntaryhmän nimeltä Uusi vaihtoehto ja kaksi muuta kansanedustajaa ilmoitti tämän jälkeen erostaan. PS:n eduskuntaryhmän puheenjohtaja Toimi Kankaanniemi erosi puheenjohtajantehtävästään. Uudeksi puheenjohtajaksi valittiin kansanedustaja Leena Meri.

Kansanedustaja Veera Ruoho erosi ryhmästä samassa yhteydessä kun Uusi vaihtoehto perustettiin ja Ruoho harkitsikin liittymistä Uuteen vaihtoehtoon, mutta ennen eduskunnan kesätaukoa hän liittyi kuitenkin kokoomukseen. Perussuomalaisten ryhmästä eronneista ensin Kike Elomaa ja myöhemmin Arja Juvonen palasivat ryhmään vielä kesäkuun 2017 aikana. Toisin kuin Elomaa, Juvonen ei missään vaiheessa liittynyt Uusi vaihtoehto -ryhmään.

Vaalikausi 2019–2023
Kevään 2019 eduskuntavaaleissa puolueesta tuli toiseksi suurin ja se sai 39 paikkaa ryhmäänsä. Puolue kykeni oikaisemaan puolueen vuonna 2017 tapahtuneen halkeamisen kielteisen vaikutuksen eduskuntaryhmän kokoon. Valituista kansanedustajista 24 oli uusia ja edelliseltä eduskuntakaudelta jatkavia edustajia oli vain 15. Puoluejohtaja Jussi Halla-aho oli yksi uusina valituista kansanedustajista. Hän tuli kotimaan politiikkaan Euroopan parlamentista vasta heinäkuussa 2019. Toisaalta Teuvo Hakkarainen siirtyi samassa kuussa Euroopan parlamenttiin, jolloin hänen tilalleen eduskuntaan nousi Toimi Kankaanniemi. Laura Huhtasaari siirtyi Euroopan parlamenttiin heinäkuussa 2019 ja hänen tilalleen eduskuntaan nousi Petri Huru.

Kansanedustaja Ano Turtiainen erotettiin 4. kesäkuuta 2020 toistaiseksi perussuomalaisten eduskuntaryhmästä, kun hän oli jakanut pilkkaavan kuvan kuolleesta George Floydista. Tämän seurauksena eduskuntaryhmän koko pieneni 38 edustajaan.

Jäsenet

Ryhmän puheenjohtajat
2011–2014 Pirkko Ruohonen-Lerner
2014–2015 Jari Lindström
2015–2017 Sampo Terho
2017 Toimi Kankaanniemi
2017–2019 Leena Meri
2019– Ville Tavio

Lähteet

Aiheesta muualla
Eduskunta.fi: Perussuomalaisten eduskuntaryhmä

Eduskuntaryhmät
Eduskuntaryhmä